เร่งหาเอ็มดีแก้หนี้เสียเอสเอ็มอีแบงก์ต่ำกว่าเป้า
คลังเร่งคลอดเอ็มดีเอสเอ็มอีแบงก์ สางหนี้เน่าที่ทำได้ต่ำกว่าแผนฟื้นฟู
22 เม.ย. 2556

คลังเร่งคลอดเอ็มดีเอสเอ็มอีแบงก์ สางหนี้เน่าที่ทำได้ต่ำกว่าแผนฟื้นฟู
นายทนุศักดิ์ เล็กอุทัย รมช.คลัง กำกับดูแลธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวว่า แผนการแก้ไขหนี้เสียของเอสเอ็มอีแบงก์ ยังไม่สามารถทำได้ตามแผนฟื้นฟูที่กำหนดไว้ เนื่องจากยังไม่มีกรรมการผู้จัดการ ทำให้ไม่มีคนเข้ามาทำงาน
“ผมยังไม่พอใจการแก้ไขหนี้เสียของเอสเอ็มอีแบงก์ ยังทำได้ช้าไป ซึ่งได้เร่งให้ทางกรรมการสรรหากรรมการผู้จัดการเร่งดำเนินการให้เสร็จภายในเดือนนี้ เพื่อจะได้เข้ามาแก้หนี้เสีย ที่ผ่านมาได้เพิ่มทุนให้แล้ว แผนงานมีแล้ว แต่ไม่มีคนทำงาน” นายทนุศักดิ์ กล่าว
นายทนุศักดิ์ กล่าวว่า ได้รับรายงานจากนายนริศ ชัยสูตร ประธานกรรมการเอสเอ็มอีแบงก์ ว่า ผู้สมัครกรรมการผู้จัดการที่ผ่านคุณสมบัติและสอบสัมภาษณ์มีจำนวน 5 คน และได้ขอให้สรรหาให้เสร็จภายในเดือนนี้ เพราะได้ล่าช้าและมีการผลัดมาหลายครั้งแล้ว
ทั้งนี้ แผนฟื้นฟูเอสเอ็มอีแบงก์ได้รับการเห็นชอบจากกระทรวงการคลัง และเริ่มดำเนินการมาตั้งแต่เดือน ม.ค. 2556 จนถึงเดือน มี.ค.ที่ผ่านมา การแก้ไขหนี้เสียต่ำกว่าเป้าทุกเดือน ซึ่งตามแผนฟื้นฟูจะต้องลดหนี้เสียจาก 3.1 หมื่นล้านบาท ให้ลดลงไปเป็นจำนวน 1.08 หมื่นล้านบาท หากทำไม่ได้อาจจะไม่ได้รับเงินเพิ่มทุนในตอนสิ้นปีอีกจำนวน 2,000 ล้านบาท
สำหรับแผนฟื้นฟูของเอสเอ็มอีแบงก์ที่ได้รับการอนุมัติ กระทรวงการคลังได้ใส่เงินเพิ่มทุนให้ 555 ล้านบาท โดยมีการจำกัดให้มีการปล่อยสินเชื่อรายย่อยได้ไม่เกิน 15 ล้านบาทเท่านั้น จนกว่าธนาคารจะมีเงินกองทุนต่อสินทรัพย์เสี่ยงขึ้นมาอยู่ที่ไม่น้อยกว่า 8.5% จากปัจจุบันอยู่ที่ 1%
นายทนุศักดิ์ ในฐานะประธานกรรมการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ไม่ได้มีความขัดแย้งกับนายลักษณ์ วจนานวัช ผู้จัดการใหญ่ ธ.ก.ส. และไม่เคยคิดส่งนายโชติศักดิ์ อาสภวิริยะ ที่ปรึกษาของตัวเอง ที่เคยเป็นอดีตกรรมการผู้จัดการเอสเอ็มอีแบงก์ ไปเป็นผู้จัดการ ธ.ก.ส.คนใหม่